**Temeljem članka 274. i 277. Zakona o trgovačkim društvima te članka 22. i 24.2. Statuta trgovačkog društva MON PERIN d.d., Uprava Društva 7. travnja 2023. godine donijela je Odluku o sazivanju Redovne Glavne skupštine Društva te objavljuje poziv:**

**REDOVNA GLAVNA SKUPŠTINA**

trgovačkog društva MON PERIN d.d. iz Bala, Trg La Musa 2, održat će se 16. lipnja 2023. godine, s početkom u 17:00 sati, u općini Bale/Valle, na lokaciji San Pol 3 (kamp Mon Perin).

Za Redovnu Glavnu skupštinu utvrđen je sljedeći:

**DNEVNI RED**

1. Otvaranje Glavne skupštine, utvrđivanje nazočnih i zastupanih dioničara.
2. Predočenje godišnjih financijskih izvješća za 2022. godinu s revizorskim izvješćem te izvješćima Uprave i Nadzornog odbora, a s time u svezi:
	1. Odluka o upotrebi dobiti Društva.
	2. Odluka o davanju razrješnice članovima Uprave.
	3. Odluka o davanju razrješnice članovima Nadzornog odbora.
3. Imenovanje revizora Društva za 2023. godinu.
4. Odluka o isplati dividende iz zadržane dobiti.
5. Odluka o zamjeni dionica s nominalnim iznosom u dionice bez nominalnog iznosa te usklađenju temeljnog kapitala sa Zakonom o uvođenju eura smanjenjem temeljnog kapitala Društva.
6. Odluka o izmjenama Statuta Društva i usvajanju pročišćenog teksta Statuta Društva.
7. Odluka o odobrenju Izvješća o primicima članova uprave i nadzornog odbora u poslovnoj godini 2022.
8. Odluka o prijelazu dionica Društva iz segmenta Službeno tržište Zagrebačke burze d.d. u segment Redovito tržište Zagrebačke burze d.d.
9. Izvješće o dosadašnjem tijeku i očekivanjima od turističke sezone 2023.

**PRIJEDLOZI ODLUKA**

Ad 2. Uprava i Nadzorni odbor predlažu Glavnoj skupštini donošenje sljedećih odluka:

* 1. Dobit Društva iz godine 2022. u iznosu od 24.079.134 kuna / 3.195.850 eura raspoređuje se u zadržanu dobit.
	2. Daje se razrješnica članovima Uprave za vođenje poslova Društva u 2022. godini.
	3. Daje se razrješnica članovima Nadzornog odbora za obavljeni nadzor vođenja poslova Društva u 2022. godini.:

Razrješnica se daje skupno svim članovima Nadzornog odbora.

Ad 3. Nadzorni odbor predlaže Glavnoj skupštini usvojiti sljedeću odluku:

Revizorom društva MON PERIN d.d. za 2023. godinu imenuje se UHY RUDAN d.o.o., iz Zagreba, Ilica 213, OIB: 71799539000.

Ad 4. Uprava i Nadzorni odbor predlažu Glavnoj skupštini donošenje sljedećih odluka:

Dioničarima će se isplatiti dividenda u iznosu od 0,18 EUR po dionici. Dividenda se isplaćuje iz zadržane dobiti iz poslovnih godina 2019. i 2021.

Pravo na isplatu dividende iz točke I. ove odluke pripada svim dioničarima Društva koji su na dan 23.06.2023. godine upisani kao dioničari u depozitoriju Središnjeg klirinškog depozitarnog društva d.d.. Datum od kojeg će se trgovati dionicom Društva bez prava na isplatu dividende je 21.06.2023. godine (ex date). Dividenda će biti isplaćena 14.7.2023. godine.

Ad 5. Uprava i Nadzorni odbor predlažu Glavnoj skupštini usvojiti sljedeću odluku:

**ODLUKA**

**O ZAMJENI DIONICA S NOMINALNIM IZNOSOM U DIONICE BEZ NOMINALNOG IZNOSA TE USKLAĐENJU TEMELJNOG KAPITALA SA ZAKONOM O UVOĐENJU EURA SMANJENJEM TEMELJNOG KAPITALA** **MON PERIN d.d.**

**Članak 1.**

Temeljni kapital Društva koji iznosi 106.730.270,00 kuna preračunat u EUR prema fiksnom tečaju konverzije (1 EUR = 7,53450 kn) iznosi 14.165.541,18 EUR te je podijeljen na 10.673.027 (desetmilijunašestosedamdesettritisućedvadesetsedam) dionica, pri čemu je pojedinačni nominalni iznos dionice 10,00 kuna, što preračunato po fiksnom tečaju iznosi 1,33 EUR.

**Članak 2.**

Svih 10.673.027 redovnih dionica Društva pojedinačnog nominalnog iznosa od 10,00 kuna, što preračunato po fiksnom tečaju konverzije (1 EUR = 7,53450 kn) iznosi 1,33 EUR, zamjenjuje se s 10.673.027 redovnih dionica na ime bez nominalnog iznosa.

**Članak 3.**

Sa svrhom usklađenja temeljnog kapitala sa Zakonom o trgovačkim društvima i Zakonom o uvođenju eura smanjuje se temeljni kapital:

* s iznosa od 14.165.541,18 EUR
* za iznos od 18 centa
* na iznos od 14.165.541 EUR.

**Članak 4.**

Iznos od 18 centi za koji je smanjen temeljni kapital Društva prenosi se u rezerve kapitala.

**Članak 5.**

Nakon zamjene dionica s nominalnim iznosom u dionice bez nominalnog iznosa te nakon preračunavanja i usklađenja temeljni kapital Društva iznosi 14.165.541 EUR i podijeljen je na 10.673.027 dionica bez nominalnog iznosa.

Svaka dionica Društva odnosi se na 1/10.673.027 dijela temeljnog kapitala Društva.

**Članak 6.**

Ova odluka stupa na snagu danom upisa u sudski registar.

**Članak 7.**

Nakon upisa odluke u sudski registar provest će se zamjena dionica u Središnjem klirinškom depozitarnom društvu.

Ad 6. Uprava predlaže Glavnoj skupštini usvojiti sljedeću odluku:

**ODLUKA**

**O IZMJENI STATUTA**

**MON PERIN d.d.**

**Članak 1.**

Ovom Odlukom mijenjaju se i dopunjuju odredbe Statuta trgovačkog društva MON PERIN d.d. od 28.10.2021. (dalje: Statut) na način kako je to navedeno u daljnjim člancima ove Odluke.

**Članak 2.**

Mijenja se članak 5. Statuta na način da sada glasi:

“5. Temeljni kapital

5.1. Temeljni kapital Društva iznosi 14.165.541,00 eura (četrnaestmilijunastošezdesetipettistućapetstočetrdesetijedan euro).

5.2. Temeljni kapital Društva uplaćen je i unesen u Društvo u cijelosti, i to unovcu u iznosu od 6.548.967,21 eura (šestmilijunapetstočetrdesetiosamtistućadevetstošezdesetisedam eura i dvadeseti jedan cent), te u pravima sukladno popisu unesenih prava, njihove vrijednosti, te Osnivača koji su unijeli ta prava u Društvo koji se nalazi u prilogu br. 1 (jedan) ovom Statutu i čini njegov sastavni dio.

**Članak 3.**

Mijenja se članak 6.1. Statuta na način da sada glasi:

„Temeljni kapital Društva je podijeljen na 10.673.027 (desetmilijunašestosedamdesettritisuće dvadesetsedam) dionica bez nominalnog iznosa.”

**Članak 4.**

Mijenja se članak 6.3. Statuta na način da sada glasi:

„Dionice Društva su redovne dionice i glase na ime. Svaka dionica daje jednako pravo glasa u glavnoj skupštini.“

**Članak 5.**

Mijenja se članak 14.5. Statuta na način da sada glasi:

„Uprava Društva dužna je na zadnji dan svakog kalendarskog tromjesečja izvijestiti Nadzorni odbor u pisanom obliku o svim pravnim poslovima koje je Društvo u tom kalendarskom tromjesečju sklopilo i jednostranim očitovanjima volje koje je dalo, i bez obzira je li za sklapanje odnosno davanje izjave volje bila potrebna prethodna suglasnost Nadzornog odbora Društva ili ne, a čija pojedinačna vrijednost prelazi iznos od 650.000,00 eura, te o svim povezanim poslovima (kako su definirani sljedećim člankom) čija ukupna vrijednost prelazi iznos od 1.350.000,00 eura, a nisu predviđeni Poslovnim planom.”

**Članak 6.**

Ova odluka stupa na snagu danom upisa u sudski registar.

Uz ovu Odluku donijet će se potpuni tekst Statuta.

Ad. 7. Uprava i Nadzorni odbor predlažu Glavnoj skupštini usvojiti sljedeću odluku:

**ODLUKA**

**O ODOBRENJU IZVJEŠĆA O PRIMICIMA ČLANOVA UPRAVE I NADZORNOG ODBORA**

**U POSLOVNOJ GODINI 2022.**

**Članak 1.**

Odobrava se Izvješće o primicima članova Uprave i Nadzornog odbora Društva u poslovnoj godini 2022. u tekstu u prilogu ove odluke.

Ad. 8. Uprava i Nadzorni odbor predlažu Glavnoj skupštini usvojiti sljedeću odluku:

**ODLUKA**

**O PRIJELAZU DIONICA DRUŠTVA IZ SEGMENTA SLUŽBENO TRŽIŠTE**

**ZAGREBAČKE BURZE D.D. U SEGMENT REDOVITO TRŽIŠTE ZAGREBAČKE BURZE D.D.**

**Članak 1.**

Dionice Društva i to 10.673.027 redovnih dionica oznake MONP-R-A koje su od 30.03.2022. godine uvrštene na Službeno tržište Zagrebačke burze d.d. (dalje: Postojeće dionice).

**Članak 2.**

Ovom odlukom, temeljem primjenjivih odredbi Pravila Zagrebačke burze d.d., mijenja se segment uređenog tržišta za Postojeće dionice na način da Postojeće dionice prelaze iz segmenta Službeno tržište Zagrebačke burze d.d. u segment Redovito tržište Zagrebačke burze d.d..

**Članak 3.**

Nalaže se Upravi Društva da poduzme sve pravne radnje radi provedbe ove odluke što uključuje, ali nije ograničeno na podnošenje zahtjeva Zagrebačkoj burzi d.d. radi prijelaza Postojećih dionica u segment Redovitog tržišta Zagrebačke burze d.d.

UPUTE DIONIČARIMA ZA SUDJELOVANJE NA GLAVNOJ SKUPŠTINI I PRAVA DIONIČARA

Ukupan broj dionica izdanih s pravom glasa iznosi 10.673.027 dionica oznake MONP-R-A, od kojih svaka daje pravo na 1 glas u Glavnoj skupštini, pri čemu pravo glasa iz 6.272 vlastitih dionica miruje, tako da ukupan broj glasova u Glavnoj skupštini Društva na dan objave ovog poziva iznosi 10.666.755.

Za broj glasova koji pojedinom dioničaru pripada na Glavnoj skupštini mjerodavno je stanje na računima dioničara koji se vode u Središnjem klirinškom depozitarnom društvu d.d. na 21. dan prije dana održavanja Glavne skupštine.

Na Redovitoj Glavnoj skupštini imaju pravo sudjelovati dioničari osobno ili putem punomoćnika, koji sukladno članku 279. Zakona o trgovačkim društvima (dalje u tekstu: ZTD) i članku 24.1. Statuta Društva najkasnije 6 (šest) dana prije dana održavanja Glavne skupštine prijave Društvu namjeru sudjelovanja na Glavnoj skupštini, odnosno ako valjana prijava za sudjelovanje na Glavnoj skupštini prispije u Društvo najkasnije do kraja dana 10. lipnja 2023. godine.

Sukladno članku 24.1. i 23.2. Statuta, Uprava Društva uz suglasnost Nadzornog odbora, odlučila je da se Glavna skupština održi izvan sjedišta Društva na za tu svrhu podobnom mjestu uz fizičko prisustvo dioničara na mjestu održavanja Glavne skupštine uz uvjet da dioničar koji želi sudjelovati i ostvarivati svoja prava na Glavnoj skupštini mora prijaviti svoje sudjelovanje na Glavnoj skupštini Društvu. U tom smislu valjanom prijavom smatraju se: prijava pisanim putem ili elektroničkom poštom, te davanje punomoći osobi prijavljenoj za sudjelovanje na Redovitoj Glavnoj skupštini i dostava te punomoći u Društvo. Prijava mora biti dostavljena u sjedište Društva u Balama, Trg La Musa 2 ili elektroničkom poštom na adresu monperin@monperin.hr najkasnije šest dana prije dana održavanja Glavne skupštine, pri čemu se dan prispijeća prijave u Društvo ne uračunava u taj rok te mora sadržavati: ime i prezime odnosno tvrtku dioničara, adresu prebivališta odnosno sjedišta dioničara, OIB dioničara. Ako prijavu ne podnosi dioničar osobno, prijava mora sadržavati i osobne podatke podnositelja prijave kao i dokaz podnositelja prijave o ovlaštenju za zastupanje dioničara (izvod iz sudskog registra ili punomoć). Ukoliko dioničar odnosno sudionik namjerava na Glavnoj skupštini raspravljati o nekoj točki dnevnog reda, poziva se dioničara da u prijavi navede u odnosu na koje točke dnevnog reda namjerava raspravljati. Obrazac prijave dostupan je dioničarima na internetskoj stranici Društva [www.monperin.hr](http://www.monperin.hr).

Ako dioničar svoje pravo glasa u Glavnoj skupštini ostvaruje preko opunomoćenika, uz prijavu je dužan priložiti i pisanu punomoć. U punomoći mora biti navedeno tko je izdao i kome punomoć, ukupan broj dionica odnosno glasova kojima raspolaže, te ovlaštenje opunomoćenika da glasuje na Glavnoj skupštini, kao i potpis dioničara koji izdaje punomoć. Ako je dioničar pravna osoba, uz punomoć se dostavlja i izvod iz sudskog ili drugog registra u koji je upisana pravna osoba, odnosno njegov preslik, iz kojeg je vidljivo da je punomoć potpisala osoba koja je ovlaštena zastupati tu pravnu osobu. Original punomoći mora biti dostavljen u Društvo prije održavanja Glavne skupštine. Obrazac punomoći dostupan je dioničarima na internetskoj stranici Društva [www.monperin.hr](http://www.monperin.hr)

Dioničar koji nije u roku ispunio obvezu prijavljivanja namjere sudjelovanja na Glavnoj skupštini ne može sudjelovati u radu Glavne skupštine.

Društvo će najmanje 21 dan prije održavanja Glavne skupštine priopćiti Poziv na skupštinu kreditnim odnosno financijskim institucijama i udrugama dioničara koje su na prošlogodišnjoj Glavnoj skupštini glasale u ime dioničara ili su zatražile da im se Poziv priopći. U priopćenju će se navesti mogućnost da dioničari glasuju na Glavnoj skupštini putem punomoćnika.

Materijali za Glavnu skupštinu, poziv s dnevnim redom i prijedlozima odluka, te obrazac prijave i punomoći dostupni su dioničarima na internetskoj stranici Društva [www.monperin.hr](http://www.monperin.hr) kao i na uvid u sjedištu Društva u Balama, Trg La Musa 2 svakim radnim danom, osim subote od 9 do 12 sati i to od dana objave poziva na internetskim stranicama sudskog registra. U slučaju da dioničar želi izvršiti uvid u materijale u sjedištu Društva, preporuča se dioničaru najaviti dolazak barem 2 (dva) radna dana prije kako bi se mogao organizirati uvid.

Ako na Glavnoj skupštini u zakazano vrijeme ne bude kvoruma, sukladno odredbi članka 25.1. Statuta, pričekat će se s početkom Glavne skupštine 30 (trideset) minuta. Ukoliko niti nakon tog vremena nema kvoruma, Glavna skupština se neće održati.

Radi pravodobne registracije i pripreme popisa sudionika na Glavnoj skupštini, mole se dioničari da pristupe u prostorije gdje se održava Glavna skupština sat vremena prije početka Glavne skupštine.

UPRAVA MON PERIN d.d.